গৌৰৱ প্ৰতিগৰাকী অসমীয়াৰ বাবে। কিয়নো গুগ'ল ট্ৰান্সলেটত এতিয়া সংযোজিত হ'ল অসমীয়া ভাষা। প্ৰায় দুমাহ পূৰ্বে অৰ্থাৎ ১২ মে', ২০২২ত অসমীয়া ভাষাই লাভ কৰিছিল গুগ'লৰ স্বীকৃতি। অসমীয়া ভাষাই এনে এক আন্তঃৰাষ্ট্ৰীয় স্বীকৃতি লাভ কৰাত প্ৰাক্তন মুখ্যমন্ত্ৰী সৰ্বানন্দ সোণোৱাল, অসম সাহিত্য সভাৰ সভাপতি কুলধৰ শইকীয়াকে ধৰি বহু লোকে গৌৰৱান্বিত হৈ ছচিয়েল মিডিয়াত পোষ্ট কৰে। অসমীয়াৰ লগতে মুঠ ২৪টা নতুন ভাষা সংযোজিত হৈছিল গুগ'ল ট্ৰান্সলেটৰত।
নিজৰ ব্যক্তিগত জীৱনতেই হওঁক বা কাৰ্যালয়ৰ কাম-কাজৰ ক্ষেত্ৰতেই হওঁক প্ৰায় প্ৰতিগৰাকী অসমীয়াই ইংৰাজীৰ পৰা অসমীয়া অনুবাদ কৰে। কিন্তু পূৰ্বে গুগ'ল ট্ৰান্সলেটৰত অসমীয়া ভাষা নথকাৰ বাবে হয়তো আন ট্ৰান্সলেটৰ বা অনুবাদক ৱেবছাইট-এপ আদিৰ সহায় লৈছিল। আৰু এই ৱেবছাইট বা এপবোৰত সঠিকভাৱে অনুবাদ নোহোৱাৰ বাবে সময়ে সময়ে মানুহে অসুবিধাৰো সন্মুখীন হৈ আহিছিল।
কিন্তু গুগ'লৰ দৰে এটা বিশ্বাসযোগ্য কোম্পানীৰ অনুবাদক বা ট্ৰান্সলেটৰত অসমীয়া সংযোজিত হোৱাৰ পাছত বহু সুবিধা হৈ পৰে সকলোৰে বাবে। অৱশ্যে ট্ৰান্সলেটৰত অসমীয়া সংযোজিত হ'লেই জানো সকলো সমাপ্ত?
গুগল ট্ৰান্সেলটৰত কিমান সঠিকভাৱে অনুবাদ হৈছে ইংৰাজীৰ পৰা অসমীয়া সেইটো দিশো চাব লাগিব। আমি ক'ব বিচৰা নাই যে- প্ৰযুক্তিৰ দিশৰ পৰা কোনো ভুল বা ক্ৰুটি নাথাকিব। কিন্তু সেই ভুল বা ক্ৰুটি বিচাৰি দিয়াটোও আমাৰ অসমীয়াসকলেৰেই দায়িত্ব নহয়!
Search for:
